24 ապրիլէն առաջ...


ԵՐԿՈՒ ԹՈՒՐՔ ՍԵԼԱՆԻԿԻ ՊԱՆԴՈԿԻՆ ՄԷՋ

16–20 մարտ 2026-ին Թեսաղոնիկէի մէջ միջեկեղեցական ժողովի մը մասնակցեցայ։
Վերջին օրը, պանդոկին մէջ նախաճաշի ընթացքին քովի սեղանէն ականջիս թրքերէն նախադասութիւններ հասան։ Փորձեցի պաղարիւն մնալ, երբ մանաւանդ տարբեր ցամաքամասերէ եւ եկեղեցական ընտա-նիքներէ ժամանած մի քանի ժողովականներու սեղանակից էի։ Անկարելի եղաւ։ Հեռաձայնային խօսակցութիւն մը պատրուակելով սենեակս գացի եւ սկսայ ինքզինքիս հարց տալ.
«Բոլորս ալ Աստուծոյ ստեղծագործութիւնը չե՞նք։ Տիրական գիծը մեր մարդ արարածներ ըլլա՞լը չէ։ Այս երկու թուրք երիտասարդները, որոնք գործով կամ արձակուրդի համար Յունաստանի այս գեղեցիկ ու պատմական քաղաքը եկած են՝ ինչո՞ւ այսքա՜ն եւ այսպէ՛ս ներաշխարհս կը փոթորկեն։ Քանիցս Թուրքիա եւ Թուրքիոյ կողմէ բռնագրաւուած պատմական Հայաստան ու Կիլիկիա այցելած եմ՝ դարձեալ ընդհան-րապէս միջեկեղեցական ժողովներու ու համագումարներու առիթով եւ մանաւանդ արմատներուս հետ հաղորդակցելու համար, եւ զանազան տեղեր թուրքերու հանդիպած, թրքերէն լսած ու նոյնիսկ թուրքերու հետ զրուցած եւ ինչո՞ւ այս ներքին խռովքն ու փոթորկումը, աւելին՝ ընդվզումը չեմ ունեցած...»։
Նոյնիսկ 6 ապրիլի առաւօտեան, Նիկոսիոյ մէջ, երբ բռնագրաւեալ Կիպրոսի գովքը հիւսող լեռան կողէն իջնող եւ հոգիները տաղող «Երանի թուրք եմ ըսողին» տիրական լոզունգը դարձեալ կարդացի, այսքան տակնուվրայ չեղայ։
Ամեն անգամ երբ Թուրքիա գտնուած եմ՝ ինքզինքիս հարց տուած եմ. «Ինչպէ՞ս որեւէ տարին ապրած թուրքը յանդգնած է միլիոններ հաշուող հայեր եւ այլ ժողովուրդներ ջարդել։ Հետս անուշ-անուշ խօսող, զիս հիւրընկալող եւ մեծարող թուրքին նախաթուրքերը իրապէ՞ս 20-րդ դարու առաջին ցեղասպանութեան դահիճներն են։ Որքան ալ անհաւատալի թուի, դժբախտաբար պատմութիւնը կը հաստատէ, թէ ո՛չ միայն անոնք իրագործած են բնաջնջումի Հայասպանութիւնը, այլ անոնց թոռներն ու թոռնուհիները ուրացումով եւ այլ խարդաւանք ներով կը շարունակեն Հայկական ցեղասպանութեան հպարտ հեղինակի տիրութիւնը։ Զիս անհանգստացնող հարցադրումին վրայ թէեւ լոյս մը սփռուեցաւ, երբ կարդացի ԼԻԲԱՆԱՆԻ ՀԱՅԵՐԸ. Անցեալի Իշխանուհիներ ու Գաղթական-ներ եւ Ժամանակակից Համայնք հատորին (Haigazian University & The Armenian Heritage Press, Beirut, 2009) հետեւեալ մէջբերումը. “After seventy years, Armenian diaspora literature is still unable to confront the Genocide of 1915; artistic expressions of that event still bear the imprint of enigma, an unencountered terminus” - «Եօթանասուն տարի ետք, սփիւռքահայ գրակա-նութիւնը տակաւին անկարող է դիմակայելու [1915-ի] Ցեղասպանութիւնը. այդ մասին արտայայտուող արուեստի գործերը դեռ կը կրեն առեղծուածի մը, անհասանելի վախճանակէտի մը կնիքը» (էջ 182),[footnoteRef:1] սակայն առեղ-ծըւածը կը մնայ առեղծուած...։ [1:  Մէջբերումը քաղուած է Արմէն Իւրնէշլեանի «Արաբի կերպարը լիբանանահայ գրականութեան մէջ» յօդուածի թիւ 20 էջատակի ծանօթութենէն, ուր յղում կատարուած է սկզբնաղբիւրին. «Ռուբինա Փի-րումեան, Literary responses to catastrophe, a comparison of the Armenian and Jewish experience (studies in Near Eastern culture and society), Atlanta, Scholars Press, 1993, մենագրութեան մէջ [էջ 213]»։] 

20 մարտէն 22 ապրիլ, Թեսաղոնիկէի երկու թուրք տղոց թրքաբար-բառ ձայնը շարունակաբար զնգած ականջներուս մէջ, եւ երբ այլեւս այս տողերը թուղթին կը յանձնեմ, գոնէ մասամբ կը հասկնամ տագնապս եւ ահա զայն հարցումներու նոր շարքով ընթերցողներուս կը փոխանցեմ. 
«Յունաստան անկախ երկիր է եւ որպէս Եւրոպական Միութեան անդամ՝ կարելիութիւն կ՚ընծայէ բոլոր փափաքողներուն օրինական պայ-մանները ամբողջացնել ու այցելել իր տարածքը եւ նոյնիսկ հոն բնա-կութիւն հաստատել։ Չեմ գիտեր, թէ քանի՞ թուրք հաստատուած է Յու-նաստանի մէջ։ Լսած եմ, որ միայն մի քանի հազար յոյն մնացած է Թուրքիոյ մէջ։ Զիս սարսափահար դարձնողը այն իրողութիւնն է, որ արդեօք օր մը Երեւանի պանդոկներէն մէկուն ճաշարանին մէջ եւս թրքերէ՞ն պիտի լսենք. երկու երիտասարդի փոխան՝ հարիւրաւորներ ու հազարաւորներ պիտի ըլլա՞ն այս թուրք թրքախօսները։ Զբօսաշրջիկ թուրքերու ու ազերիներու ներդրումը Հայաստանին համար տնտեսապէս դրական եւ անփոխարինելի՞ է...»։   



Ակամայ հոս կանգ կ՚առնեմ եւ հարցումներս կը փակեմ սա վճռական մտատանջութեամբ. Մի քանի տարիէ ի վեր Հայաստան չեմ գացած, սակայն կ՚իմանամ, թէ ան խճողուած է զանազան երկիրներէ ժամանող օտար,–ներառեալ թուրք ու ազերի,– զբօսաշրջիկներով։ Արդեօք մտավա-խութեանս նախաշեմի՞ն կը գտնուինք...։ 
Յուսամ՝ ո՛չ։ Իսկ եթէ այո՛, այսօր իսկ ազգովին քայլերու ձեռնարկենք նուազագոյն վնասով դուրս գալու համար այս վտանգէն։
 
Անթիլիաս, 22 ապրիլ 2026		        		     Նարեկ արք. Ալեէմէզեան

